b'\n_START_ARTICLE_\nNick Cannon\n_START_SECTION_\nLapsuus\n_START_PARAGRAPH_\nNick Cannon syntyi 8. lokakuuta 1980 San Diegossa, Kaliforniassa. H\xc3\xa4nen \xc3\xa4itins\xc3\xa4 oli Beth Gardner ja is\xc3\xa4ns\xc3\xa4 James Cannon, televisiosaarnaaja Charlottessa, Pohjois-Karolinassa. Lapsena h\xc3\xa4n vietti osan aikaa \xc3\xa4itins\xc3\xa4 ja iso\xc3\xa4itins\xc3\xa4 luona San Diegossa sek\xc3\xa4 osan aikaa is\xc3\xa4ns\xc3\xa4 luona Charlottessa.\n_START_SECTION_\nUra\n_START_PARAGRAPH_\nCannon alkoi esiinty\xc3\xa4 8-vuotiaana. 11-vuotiaana h\xc3\xa4nell\xc3\xa4 oli jo oma stand-up-p\xc3\xa4tk\xc3\xa4 is\xc3\xa4ns\xc3\xa4 televisio-ohjelmassa. Silloin Cannon perusti yst\xc3\xa4v\xc3\xa4ns\xc3\xa4 Steve Grovesin kanssa "Da Bomb Squad" -nimisen rap-duon. Yhdess\xc3\xa4 he l\xc3\xa4mmitteliv\xc3\xa4t yleis\xc3\xb6\xc3\xa4 muun muassa Will Smithille, Lyte Funky Onesille, 98 Degreesille ja Montell Jordanille. Teini-ik\xc3\xa4isen\xc3\xa4 Cannon muutti Hollywoodiin, jossa h\xc3\xa4n esitti stand-up-komediaa komediaklubeilla._NEWLINE_P\xc3\xa4\xc3\xa4sty\xc3\xa4\xc3\xa4n high schoolista vuonna 1998 Cannon teki televisiodebyyttins\xc3\xa4 Nickelodeon-televisiokanavalla sketsisarjassa All That. Vuonna 2002 h\xc3\xa4n sai oman tv-sarjansa The Nick Cannon Show. My\xc3\xb6hemmin samana vuonna h\xc3\xa4n sai ensimm\xc3\xa4isen p\xc3\xa4\xc3\xa4roolinsa elokuvassa Drumline, ja vuonna 2003 h\xc3\xa4n esiintyi p\xc3\xa4\xc3\xa4roolissa elokuvassa Rahalla ei rakkautta saa (engl. Love Don\'t Cost a Thing). Vuonna 2005 h\xc3\xa4n esiintyi Roll Bounce -musikaalielokuvassa toisen rap-artistin Bow Wown ohella. Samana vuonna Cannon n\xc3\xa4ytteli komediassa Koulukytt\xc3\xa4 (engl. Underclassman), jota h\xc3\xa4n my\xc3\xb6s oli mukana tuottamassa, ja tuotti MTV:n improvisaatiokomediasarjan Wild \'N Out, jossa h\xc3\xa4n oli my\xc3\xb6s juontajana._NEWLINE_Vuonna 2006 Cannon oli \xc3\xa4\xc3\xa4nin\xc3\xa4yttelij\xc3\xa4n\xc3\xa4 animaatioelokuvassa Monsteritalo (engl. Monster House) sek\xc3\xa4 n\xc3\xa4ytteli draamaelokuvassa Bobby. 2007 h\xc3\xa4n loi Short Circuitz -nimisen sketsikomediasarjan, joka n\xc3\xa4kyi MTV:ll\xc3\xa4. H\xc3\xa4n n\xc3\xa4yttelee my\xc3\xb6s elokuvissa Day of the Dead (2008) ja American Son. Vuodesta 2009 l\xc3\xa4htien Cannon on toiminut America\'s Got Talentin juontajana._NEWLINE_Televisio- ja elokuvaty\xc3\xb6n lis\xc3\xa4ksi Cannon on my\xc3\xb6s rap-artisti. Allekirjoitettuaan levytyssopimuksen Jive Recordsin kanssa 2001 h\xc3\xa4n esiintyi Lil\' Romeon ja 3LW:n kanssa Jimmy Neutron: Boy Genius -elokuvan soundtrackilla cover-kappaleella "Parents Just Don\'t Understand", joka on alun perin vuodelta 1988._NEWLINE_Cannonin debyyttialbumi, h\xc3\xa4nen omaa nime\xc3\xa4\xc3\xa4n kantava Nick Cannon, julkaistiin vuonna 2003. Silt\xc3\xa4 on julkaistu single Your Pops Don\'t Like Me._NEWLINE_Vuonna 2005 Cannon perusti oman levy-yhti\xc3\xb6ns\xc3\xa4, Can I Ball Records, ja h\xc3\xa4n aikoi julkaista toisen albuminsa Stages samana vuonna. Albumin ensimm\xc3\xa4inen single Can I Live? julkaistiin hein\xc3\xa4kuussa 2005, ja sit\xc3\xa4 seurasi toinen single Dime Piece maaliskuussa 2006.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCannon on seurustellut Grammy-ehdokkaana olleen laulaja-n\xc3\xa4yttelij\xc3\xa4n Christina Milianin sek\xc3\xa4 n\xc3\xa4yttelij\xc3\xa4 Kim Kardashianin kanssa._NEWLINE_Helmikuussa 2007 Cannon alkoi tapailla Victoria\'s Secret -malli Selita Ebanksia ja kosi h\xc3\xa4nt\xc3\xa4 7. toukokuuta 2007. Pariskunta kuitenkin perui kihlauksensa lokakuussa 2007._NEWLINE_30. maaliskuuta 2008 Cannon meni naimisiin laulaja Mariah Careyn kanssa Bahamalla Eleutheran saarella._NEWLINE_H\xc3\xa4n erosi vaimostaan 2015.'